14.07.2024

**Ministri määruste muutmise eelnõu** **seletuskiri**

**1. Sissejuhatus**

Määruste muudatuste eelnõud kehtestatakse perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse (edaspidi ÜSS2021\_2027) § 10 lõike 2 alusel.

Eelnõu muudatustega eemaldatakse läbivalt kulu abikõlblikkuse tingimustest keeld teha tehinguid tulumaksuseaduse § 8 lõikes 1 sätestatud seotud isikutega ning piirang finants- ja kindlustustegevusele (EMTAK jagu K).

Määruse eelnõu ja seletuskirja koostas Majandus- ja Kommunikatsiooniministeeriumi strateegiaosakonna välisvahendite õiguse nõunik Cyrsten Rohumaa (e-post: cyrsten.rohumaa@mkm.ee, telefon 631 3609). Eelnõu juriidilise ekspertiisi tegi Majandus- ja Kommunikatsiooniministeeriumi õigusosakonna õigusnõunik Gerly Lootus (e-post: gerly.lootus@mkm.ee, telefon 639 7652).

**2. Määruste muudatuste sisu**

Muudatuse ajendiks on muuta ministri määruseid selliselt, et eemaldada kulu abikõlblikkuse tingimustest keeld teha tehinguid tulumaksuseaduse § 8 lõikes 1 sätestatud seotud isikutega.

Nimetatud säte meetme määrustes on täiendav piirang võrreldes üldtingimustega, mida reguleerivad Vabariigi Valitsuse 12.05.2022 määruse nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ (edaspidi *ühendmäärus*) struktuurivahendite puhul.

Ühendmääruse §-s 11 on sätestatud detailsed reeglid ostumenetlustele, mis sisaldab ka toetuse saaja ja pakkuja vaheliste seoste punkti (ühendmääruse töös olevate muudatustega asendub nõudega vältida huvide konfliktid riigihangete seaduse tähenduses).

Puudub vajadus sätestada üldreeglitest piiravamaid tingimusi määruse tasandil, kuivõrd vajalik regulatsioon, mis olemuselt kattub seotud isikute keeluga, on juba kehtestatud kõrgemal tasandil.

Muudatus lihtsustaks menetlust nii taotlejatele kui rakendusüksusele, samuti vähendaks mõnevõrra menetluskoormust (seotud isikute keelu kontrollimisega seotud ressursi arvel).

Samuti kustutatakse määrustest läbivalt finants- ja kindlustustegevus (EMTAK 2008 jagu K), seotud välistuse. Kuivõrd Eesti soovib toetada fintech sektorit, siis ei ole see piirang ajakohane.

**3. Määruste muudatuste vastavus EL õigusele**

Määruste muudatused on kooskõlas Euroopa Liidu õigusega, ühendmääruse ja ÜSS2021\_2027-ga.

**4. Määruste muudatuste mõjud**

Üldtingimusi dubleeriva nõude eemaldamine aitab kokku hoida ressurssi projektide elluviimisel ja kulude kontrollimisel. Seega ei kaasne muudatusega täiendavaid kulusid, vaid vastupidi, aitab säästa rakenduskulusid.

Muudatus lihtsustaks menetlust nii taotlejatele kui rakendusüksusele, samuti vähendaks mõnevõrra menetluskoormust (seotud isikute keelu kontrollimisega seotud ressursi arvel).

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruste muudatuste rakendamisega ei kaasne otseseid kulusid riigieelarvele.

**6. Määruse jõustumine**

Käesoleva määruse alusel tehtavad muudatused jõustuvad üldises korras.

**7. Eelnõu kooskõlastamine**

Eelnõu esitati kooskõlastamiseks ja arvamuse avaldamiseks eelnõude infosüsteemi (EIS) kaudu Rahandusministeeriumile, Kliimaministeeriumile, Haridus- ja Teadusministeeriumile, Kultuuriministeeriumile, Sotsiaalministeeriumile, Regionaal- ja Põllumajandusministeeriumile, Riigi Tugiteenuste Keskusele, perioodi 2021-2027 seirekomisjonile, Euroopa Komisjonile ning arvamuse avaldamiseks Ettevõtluse ja Innovatsiooni Sihtasutusele, Ida-Viru Ettevõtluskeskusele.